PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2012/ZK/3/1/043	Bratislava 2. októbra 2012	

Protimonopolný úrad Slovenskej republiky, odbor koncentrácií, v správnom konaní číslo 0020/OK/2012 začatom dňa 24.09.2012 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom ZSE Distribúcia, a.s. so sídlom Čulenova 6, 816 47 Bratislava, IČO: 36 361 518 prostredníctvom splnomocneného zástupcu advokátskej kancelárie Ružička Csekes s.r.o., so sídlom Vysoká 2/B, 811 06 Bratislava, IČO: 36 863 360, v mene ktorej koná Mgr. Michal Kohn, advokát vo veci koncentrácie podnikateľa ZSE Distribúcia, a.s. so sídlom Čulenova 6, 816 47 Bratislava, IČO: 36 361 518 a podnikateľa Slovenské elektrárne, a.s. so sídlom Mlynské nivy 47, 821 09 Bratislava, IČO: 35 829 052,

r o z h o d o l

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci koncentrácie, ktorá podľa oznámenia má spočívať v získaní priamej výlučnej kontroly podnikateľa ZSE Distribúcia, a.s. so sídlom Čulenova 6, 816 47 Bratislava, IČO: 36 361 518 nad časťou podniku podnikateľa Slovenské elektrárne, a.s. so sídlom Mlynské nivy 47, 821 09 Bratislava, IČO: 35 829 052 na základe Rámcovej kúpnej zmluvy zo dňa 11.09.2012 uzatvorenej medzi podnikateľom Slovenské elektrárne, a.s. so sídlom Mlynské nivy 47, 821 09 Bratislava, IČO: 35 829 052 ako predávajúcim a ZSE Distribúcia, a.s. so sídlom Čulenova 6, 816 47 Bratislava, IČO: 36 361 518 ako kupujúcim zastavuje, pretože dôvod na konanie nebol daný.

Odôvodnenie:

1.	Protimonopolnému úradu Slovenskej republiky, odboru koncentrácií (ďalej len „úrad“) bolo dňa 24.09.2012 doručené oznámenie koncentrácie (ďalej len „Oznámenie koncentrácie“) podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou ZSE Distribúcia, a.s. so sídlom Čulenova 6, 816 47 Bratislava, IČO: 36 361 518 (ďalej len „ZSE–D“) prostredníctvom splnomocneného zástupcu advokátskej kancelárie Ružička Csekes s.r.o., so sídlom Vysoká 2/B, 811 06 Bratislava, v mene ktorej koná Mgr. Michal Kohn, advokát, ktoré bolo zaevidované pod č. 3036/2012.
2.	Na základe vyššie uvedeného sa dňa 24.09.2012 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní v znení neskorších predpisov (správny poriadok) správne konanie vedené úradom pod č. 0020/OK/2012.
3.	Z podkladov a informácií, ktoré boli úradu predložené v predmetnom správnom konaní spoločnosťou ZSE-D vyplynuli nasledujúce skutočnosti.
4.	Spoločnosť ZSE-D je akciovou spoločnosťou zapísanou v Obchodnom registri vedenom Okresným súdom Bratislava I, oddiel Sa, Vložka č. 3879/B. Jediným akcionárom spoločnosti je Západoslovenská energetika, a.s. so sídlom Čulenova 6, 816 47 Bratislava.
5.	Hlavným predmetom činnosti spoločnosti ZSE-D je distribúcia elektriny odberateľom, dodávateľom a výrobcom elektriny prevažne na území západného Slovenska.
6.	Spoločnosť Slovenské elektrárne je akciovou spoločnosťou zapísanou v Obchodnom registri vedenom Okresným súdom Bratislava I, oddiel Sa, vložka číslo 2904/B.
7.	Hlavným predmetom činnosti spoločnosti Slovenské elektrárne je výroba elektriny, ďalej o. i. dodáva elektrinu, prevádzkuje jadrové zariadenia, vyrába a predáva teplo a poskytuje podporné služby pre elektrizačnú sústavu.
8.	Z vyššie uvedených skutočností vyplýva, že ZSE-D a Slovenské elektrárne sú právnickými osobami, ktorých činnosti a konania súvisia alebo môžu súvisieť s hospodárskou súťažou, a teda sú podnikateľmi v zmysle § 3 ods. 2 zákona, na ktorých sa zákon vzťahuje podľa § 2 ods. 1 písm. a) zákona.
9.	Úrad vychádzajúc z Oznámenia koncentrácie určil podľa § 25 ods. 3 písm. d) zákona ako účastníka správneho konania podnikateľa ZSE-D, ktorý mal podľa predmetného oznámenia koncentrácie nadobudnúť priamu výlučnú kontrolu nad časťou podniku podnikateľa Slovenské elektrárne. 
10.	Predmetom transakcie je nadobudnutie aktív spoločnosti Slovenské elektrárne súvisiacich s oblasťou distribúcie elektriny, t.j. predmetom transakcie je časť podniku spoločnosti Slovenské elektrárne. Konkrétne ide o Rozvodňu 22 kV Kráľová, Rozvodňu 110 kV Kráľová, Rozvodňu 110 kV Madunice, Rozvodňu 22 kV Nové Mesto, Rozvodňu 110 kV Nové Mesto, Rozvodňu 22 kV Trenčín a Rozvodňu 110 kV Trenčín (ďalej len „transakcia“).
11.	Podľa § 9 ods. 3 zákona predmetom koncentrácie môžu byť aj aktíva, ako časť podniku podnikateľa, na ktorých základe možno dosahovať obrat. Na základe uvedeného v takom prípade by účastníkom koncentrácie bol podnikateľ ZSE-D, ktorý podľa Oznámenia koncentrácie má získať priamu výlučnú kontrolu a podnikateľ Slovenské elektrárne, nad ktorého časťou podniku sa podľa Oznámenia koncentrácie má získať kontrola.
12.	V zmysle určenia, či ide o koncentráciu podľa zákona úrad konštatuje, že  z predložených podkladov a informácií nie je zrejmé, či predmet transakcie, t.j. prevádzané aktíva sú takého charakteru, že  by bolo možné jednoznačne určiť, že ide o časť podniku s trhovou prítomnosťou, ku ktorej možno jasne priradiť trhový obrat. Z charakteru prevádzaných aktív teda nie je zrejmé, či predmetná transakcia predstavuje koncentráciu podľa zákona.
13.	Nebolo však účelné vykonávať v tejto veci ďalšie zisťovanie a túto otázku ponechal úrad otvorenú, nakoľko aj v prípade, že by išlo o koncentráciu podľa § 9 ods. 1 písm. b) zákona, predmetná transakcia nespĺňa notifikačné obratové kritériá podľa § 10 ods. 3 až 8 zákona a Vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.
14.	Nakoľko predmetná transakcia nepodlieha kontrole úradu, úrad predmetné správne konanie podľa § 32 ods. 2 písm. c) zákona zastaví, pretože dôvod na konanie nebol daný.
15.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie: 

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.

Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok.                Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	JUDr. Erika Lovásová
						         poverená zastupovaním 
                                                             riaditeľa odboru koncentrácií		

Rozhodnutie sa doručuje:

Advokátska kancelária Ružička Csekes s.r.o.
Mgr. Michal Kohn, advokát
Vysoká 2/B
811 06 Bratislava